ΓΡΑΠΤΗ ΕΡΩΤΗΣΗ E-2747/98

υποβολή: Hiltrud Breyer (V) προς την Επιτροπή

(3 Σεπτεμβρίου 1998)

Θέμα: Παράταση της κυνηγετικής περιόδου στη Γαλλία - Μη εφαρμογή της οδηγίας για την προστασία των άγριων πτηνών στη Γαλλία: λήψη άμεσων μέτρων

Η Γαλλία αποτελεί, εκτός από την Ελλάδα, το μοναδικό κράτος μέλος το οποίο δεν τηρεί την εφαρμογή της οδηγίας 79/409 σε ό,τι αφορά την προστασία των αποδημητικών πτηνών, αν και η εν λόγω οδηγία εγκρίθηκε ομόφωνα από το Συμβούλιο κατά τη διάρκεια γαλλικής προεδρίας. Στη Γαλλία επιτρέπεται πλέον το κυνήγι υδροβίων πτηνών από το τρίτο Σαββατοκύριακο του Ιουλίου έως την τελευταία ημέρα του Φεβρουαρίου, γεγονός που συνιστά κατάφορη παραβίαση της προαναφερθείσας οδηγίας. Η βουλευτής γνωρίζει το ότι η Επιτροπή έχει κινήσει σχετική διαδικασία κατά της Γαλλίας, τίθεται όμως το θέμα της λήψης άμεσων μέτρων.

1. Ποιά άμεσα μέτρα προτίθεται να λάβει η Επιτροπή για να διασφαλίσει το συντομότερο δυνατό την προστασία των αποδημητικών πτηνών τα οποία ξεκινούν ήδη τον Αύγουστο το ταξίδι προς τις περιοχές διαχείμασης, και αυτών που βρίσκονται σε περίοδο αναπαραγωγής;

2. Γνωρίζει η Επιτροπή ότι χωρίς τη λήψη άμεσων μέτρων τίθεται σε κίνδυνο η αναπαραγωγή καθώς και η αποδημία των πτηνών προς και από τις περιοχές διαχείμασης;

3. Ποιά συμπληρωματικά άμεσα μέτρα προτίθεται να λάβει η Επιτροπή κατά του σκανδαλώδους αυτού νόμου; Ποτέ αναμένεται οριστική προσφυγή στο Ευρωπαϊκό Δικαστήριο;

Απάντηση της κας Bjerregaard εξ ονόματος της Επιτροπής

(23 Οκτωβρίου 1998)

1. Όπως σωστά υπογραμμίζει το Αξιότιμο Μέλος του Κοινοβουλίου η Επιτροπή κίνησε το 1997 διαδικασία παράβασης κατά της Γαλλίας, επειδή οι κυνηγητικές περίοδοι στο κράτος μέλος αυτό δεν είναι σύμφωνες προς τις διατάξεις της οδηγίας 79/409/ΕΟΚ του Συμβουλίου της 2 Αυγούστου 1979 σχετικά με τη διατήρηση των άγριων πτηνών(1). Οι ημερομηνίες έναρξης και λήξης της κυνηγητικής περιόδου στη Γαλλία δεν επιτρέπουν πράγματι την εξασφάλιση της πλήρους προστασίας ορισμένων ειδών αγρίων πτηνών κατά την επιστροφή τους προς τους τόπους επώασης καθώς και τις περιόδους αναπαραγωγής και επώασης. Στις 24 Ιουνίου 1998, η Επιτροπή αποφάσισε να απευθύνει στη Γαλλία αιτιολογημένη γνώμη, δεύτερο στάδιο της διαδικασίας παράβασης του άρθρου 169 της συνθήκης ΕΚ. Η Επιτροπή ανακοινώνοντας την απόφαση αυτή να κινήσει τη διαδικασία αιτιολογημένης γνώμης, έδειξε αφενός ότι η διαδικασία αυτή προηγείτο των νομοθετικών αλλαγών που θέσπισε το γαλλικό κοινοβούλιο και αφετέρου ότι φοβάται ότι οι αλλαγές αυτές, που ενισχύουν τα μειονεκτήματα του συστήματος, θα οξύνουν τα προβλήματα που σχετίζονται με την κυνηγητική περίοδο στη Γαλλία(2). Η αιτιολογημένη αυτή γνώμη κοινοποιήθηκε στις 5 Αυγούστου 1998 με προθεσμία συμμόρφωσης 2 μηνών.

Εξάλλου, η Επιτροπή δεν διαθέτει την εξουσία να λαμβάνει η ίδια έκτακτα μέτρα. Σύμφωνα με το άρθρο 186 της συνθήκης ΕΚ "στις υποθέσεις που εκκρεμούν ενώπιόν του, το Δικαστήριο δύναται να διατάσσει τα αναγκαία προσωρινά μέτρα". Καθώς δεν εκκρεμεί η παρούσα υπόθεση ενώπιον του Δικαστηρίου, η Επιτροπή δεν μπορεί να ζητήσει τη λήψη έκτακτων μέτρων στο στάδιο αυτό.

2. Ναι.

3. Το άρθρο 169 της συνθήκης ΕΚ προβλέπει την δυνατότητα για το κράτος μέλος να συμμορφωθεί προς την αιτιολογημένη γνώμη εντός της προβλεπόμενης προθεσμίας. Μόνον μετά τη λήξη της προθεσμίας αυτής θα μπορούσε να αποφασισθεί από την Επιτροπή ενδεχόμενη προσφυγή λόγω μη συμμόρφωσης.

(1) ΕΕ L 103 της 25.4.1979.

(2) Ανακοινωθέν τύπου της 24ης Ιουνίου 1998 (IP/98/562).